CELEX: 32019D1563
Language: da
Date: 2019-09-16 00:00:00
Title: Rådets afgørelse (EU) 2019/1563 af 16. september 2019 om den holdning, der skal indtages på Den Europæiske Unions vegne i Kommissionen for Fiskeriet i det Vestlige Centrale Atlanterhav (WECAFC)

19.9.2019   
               
               
                  DA
               
               
                  Den Europæiske Unions Tidende
               
               
                  L 241/2
               
            
         RÅDETS AFGØRELSE (EU) 2019/1563
         af 16. september 2019
         om den holdning, der skal indtages på Den Europæiske Unions vegne i Kommissionen for Fiskeriet i det Vestlige Centrale Atlanterhav (WECAFC)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Unionen er medlem af Kommissionen for Fiskeriet i det Vestlige Centrale Atlanterhav (WECAFC), en regional fiskerikommission under De Forenede Nationers Fødevare- og Landbrugsorganisation (FAO), oprettet i henhold til artikel VI, stk. 1, i FAO's statutter.
                  
               
                     (2)
                  
                  
                     Unionen er medlem af FAO.
                  
               
                     (3)
                  
                  
                     WECAFC har til formål at fremme effektiv bevarelse, forvaltning og udvikling af havets biologiske ressourcer inden for sit kompetenceområde. WECAFC yder i henhold til artikel 6, litra h), i sine reviderede statutter rådgivning om forvaltningsforanstaltninger (henstillinger og resolutioner). Som følge af WECAFC's rådgivende status er kommissionens henstillinger og resolutioner ikke bindende for dens medlemmer.
                  
               
                     (4)
                  
                  
                     Som det fremgår i den fælles meddelelse fra Unionens højtstående repræsentant for udenrigsanliggender og sikkerhedspolitik og Europa-Kommissionen »International havforvaltning: En dagsorden for havenes fremtid« og Rådets konklusioner om denne fælles meddelelse, er fremme af foranstaltninger til at støtte og forbedre de regionale fiskeriforvaltningsorganisationers (RFFO'ernes) effektivitet og, hvor det er relevant, forbedring af deres forvaltning og styrkelse af samarbejdet på centrale havområder for at lukke lakuner i den regionale forvaltning et centralt element i Unionens indsats i disse fora.
                  
               
                     (5)
                  
                  
                     I Kommissionens meddelelse til Europa-Parlamentet, til Rådet, til Det Europæiske Økonomiske og Sociale Udvalg og til Regionsudvalget om »En EU-strategi for plast i en cirkulær økonomi« henvises der til specifikke foranstaltninger til reducering af plast- og havforurening og til forebyggelse af, at fiskeriredskaber mistes eller efterlades til søs.
                  
               
                     (6)
                  
                  
                     Det er hensigtsmæssigt at fastlægge den holdning, der skal indtages på Unionens vegne i WECAFC for perioden 2019-2023, da WECAFC skal vedtage ikkebindende retsakter, der vil kunne få afgørende indflydelse på indholdet af EU-retten. De fleste af Rådets afgørelser om Unionens holdning i RFFO'er, som Unionen er medlem af, skal revideres inden disse RFFO'ers årlige samlinger i 2024. For at skabe større sammenhæng mellem Unionens holdninger i alle RFFO'er og regionale fiskeriorganer (RFB'er) og strømline revisionsprocessen bør nærværende afgørelse derfor revideres før samlingen i WECAFC i 2024.
                  
               
                     (7)
                  
                  
                     I betragtning af udviklingen i fiskeressourcerne i WECAFC-området, og det deraf følgende behov for, at der i Unionens holdning bør tages hensyn til den nye udvikling, herunder nye videnskabelige og andre relevante oplysninger, der forelægges forud for eller under samlingerne i WECAFC, bør der i overensstemmelse med princippet om loyalt samarbejde mellem EU-institutionerne som fastsat i artikel 13, stk. 2, i traktaten om Den Europæiske Union fastlægges procedurer for præciseringen fra år til år af Unionens holdning for perioden 2019-2023 —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på samlingerne i Kommissionen for Fiskeriet i det Vestlige Centrale Atlanterhav (WECAFC), er fastlagt i bilag I.
         
         
            Artikel 2
            Den holdning, der skal indtages på Unionens vegne på samlingerne i WECAFC, præciseres fra år til år i overensstemmelse med bilag II.
         
         
            Artikel 3
            Unionens holdning, som er fastlagt i bilag I, vurderes og revideres i givet fald af Rådet på forslag af Kommissionen inden samlingen i WECAFC i 2024.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 16. september 2019.
            
               
                  På Rådets vegne
               
               T. TUPPURAINEN
               
                  Formand
               
            
         
      
      
         
            BILAG I
            
               Den holdning, som skal indtages på Unionens vegne i Kommissionen for Fiskeriet i det Vestlige Centrale Atlanterhav (WECAFC)
            
            1.   PRINCIPPER
            
            Inden for rammerne af WECAFC skal Unionen:
            
                        a)
                     
                     
                        handle i overensstemmelse med de mål og principper, som Unionen sigter mod inden for rammerne af den fælles fiskeripolitik, og som navnlig går ud på ved hjælp af forsigtighedstilgangen og målene vedrørende bæredygtig udnyttelse, jf. artikel 2, stk. 2, i forordning (EU) nr. 1380/2013, at fremme gennemførelsen af en økosystembaseret tilgang til fiskeriforvaltning, undgå og begrænse uønskede fangster mest muligt og gradvis eliminere udsmid, reducere fiskeriets negative indvirkning på det marine økosystem og habitaterne, samt fremme et økonomisk levedygtigt og konkurrencedygtigt EU-fiskeri, hvor de, der er afhængige af fiskeriet, sikres en rimelig levestandard, samtidig med at der tages hensyn til forbrugernes interesser
                     
                  
                        b)
                     
                     
                        arbejde hen imod en passende inddragelse af interessenter i forberedelsen af WECAFC-resolutioner og -henstillinger vedtaget inden for rammerne af WECAFC i overensstemmelse med målene for dens reviderede statutter
                     
                  
                        c)
                     
                     
                        sikre, at de resolutioner og henstillinger, der vedtages inden for rammerne af WECAFC, er forenelige med folkeretten, især FN's havretskonvention af 1982, FN-aftalen af 1995 om bevarelse og forvaltning af fælles fiskebestande og stærkt vandrende fiskebestande, aftalen af 1993 om fremme af fiskerfartøjers overholdelse af internationale bevarelses- og forvaltningsforanstaltninger på åbent hav, adfærdskodeksen af 1995 for ansvarligt fiskeri og Fødevare- og Landbrugsorganisationens aftale af 2009 om havnestatsforanstaltninger
                     
                  
                        d)
                     
                     
                        fremme holdninger, der er i overensstemmelse med bedste praksis som anvendt af de regionale fiskeriforvaltningsorganisationer (RFFO'er) og de regionale fiskeriorganer i samme område, og sikre fremme af koordineringen mellem RFFO'er og relevante organisationer såsom lokale fiskeriorganisationer og regionale havkonventioner og samarbejde med globale organisationer, alt efter hvad der er relevant, inden for rammerne af deres mandater, herunder i givet fald samarbejdsmekanismer blandt RFFO'er med ansvar for andre arter end tun i tråd med den såkaldte Kobeproces for RFFO'er med ansvar for tun
                     
                  
                        e)
                     
                     
                        søge sammenhæng og synergi med den politik, som Unionen følger som led i sine bilaterale fiskeriforbindelser med tredjelande, og sikre sammenhæng med sine øvrige politikker, navnlig på områderne eksterne forbindelser, beskæftigelse, miljø, handel, udvikling, forskning og innovation
                     
                  
                        f)
                     
                     
                        sikre, at Unionens internationale forpligtelser opfyldes
                     
                  
                        g)
                     
                     
                        følge Rådets konklusioner af 19. marts 2012 om Kommissionens meddelelse om den fælles fiskeripolitiks eksterne dimension (1)
                        
                     
                  
                        h)
                     
                     
                        sigte mod at skabe lige vilkår for EU-fiskerflåden inden for WECAFC's kompetenceområde på grundlag af de samme principper og standarder som dem, der gælder i henhold til EU-lovgivningen, og mod at fremme en ensartet gennemførelse af disse principper og standarder
                     
                  
                        i)
                     
                     
                        handle i overensstemmelse med Rådets konklusioner (2) om den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen om international havforvaltning: en dagsorden for havenes fremtid (3) og fremme foranstaltninger til støtte og forbedring af WECAFC's effektivitet og, hvor det er relevant, forbedre dens forvaltning og resultater, navnlig ved at understøtte reformen af WECAFC med henblik på at blive en fuldt udbygget RFFO som et bidrag til alle de forskellige dimensioner af bæredygtig havforvaltning.
                     
                  2.   RETNINGSLINJER
            
            Unionen skal i relevant omfang stræbe efter at støtte vedtagelsen af følgende tiltag inden for rammerne af WECAFC:
            
                        a)
                     
                     
                        resolutioner og henstillinger til bevarelse og forvaltning af havets biologiske ressourcer inden for WECAFC's kompetenceområde på grundlag af den bedste tilgængelige videnskabelige rådgivning
                     
                  
                        b)
                     
                     
                        resolutioner og henstillinger vedrørende tilsyn, kontrol og overvågning inden for WECAFC's kompetenceområde, herunder for at forebygge, afværge eller standse ulovligt, urapporteret og ureguleret fiskeri (IUU-fiskeri)
                     
                  
                        c)
                     
                     
                        resolutioner og henstillinger, der skal reducere fiskeriets og akvakulturens negative indvirkning på havets biodiversitet og det marine økosystem mest muligt, herunder foranstaltninger til at reducere havforurening og forebygge udtømning af plast til havs og mindske indvirkningen af plast i havene på den marine biodiversitet og de marine økosystemer, foranstaltninger til at beskytte sårbare marine økosystemer inden for WECAFC's kompetenceområde i tråd med FAO's internationale retningslinjer for forvaltning af dybhavsfiskeri på åbent hav, samt foranstaltninger, der tager sigte på at undgå og i videst muligt omfang reducere uønskede fangster, særligt af sårbare marine arter, og på gradvis at eliminere udsmid
                     
                  
                        d)
                     
                     
                        resolutioner og henstillinger til at mindske virkningen af efterladte, tabte eller på anden måde kasserede fiskeredskaber (ALDFG) i havet og til at lette identificering og bjærgning af sådanne redskaber
                     
                  
                        e)
                     
                     
                        resolutioner og henstillinger, der tager sigte på at forbyde fiskeri, som kun har til formål at høste hajfinner, og hvorved det kræves, at alle hajer landes med finnerne på
                     
                  
                        f)
                     
                     
                        fælles tilgange med andre regionale fiskeriorganer og RFFO'er, hvor det er relevant, især dem, der deltager i fiskeriforvaltningen i det samme område
                     
                  
                        g)
                     
                     
                        henstillinger, der tilskynder til gennemførelsen af Den Internationale Arbejdsorganisations (ILO) konvention om arbejdsforhold i fiskerisektoren, hvor det er relevant og i det omfang, det er tilladt efter de relevante stiftelsesdokumenter
                     
                  
                        h)
                     
                     
                        supplerende tekniske resolutioner og henstillinger baseret på rådgivning fra WECAFC's underorganer og arbejdsgrupper.
                     
                  
               (1)  7087/12 REV 1 ADD 1 COR 1.
            
               (2)  7348/1/17 REV 1 af 24.3.2017.
            
               (3)  JOIN(2016) 49 final af 10.11.2016.
         
      
      
         
            BILAG II
            
               Præcisering fra år til år af den holdning, som Unionen skal indtage på møderne i Kommissionen for Fiskeriet i det Vestlige Centrale Atlanterhav
            
            Forud for hvert møde i WECAFC, når dette organ skal vedtage afgørelser, der vil kunne få afgørende indflydelse på indholdet af de regler, der vedtages af EU-lovgiver, træffes de nødvendige foranstaltninger til at sikre, at den holdning, der skal indtages på Unionens vegne, tager hensyn til de seneste videnskabelige og andre relevante oplysninger, der er fremsendt til Europa-Kommissionen, i overensstemmelse med principperne og retningslinjerne i bilag I.
            Med henblik herpå og på baggrund af de fremsendte oplysninger forelægger Europa-Kommissionen i tilstrækkelig god tid inden hvert møde i WECAFC et skriftligt dokument for Rådet, hvori er fastlagt enkelthederne i den foreslåede præcisering af Unionens holdning med henblik på drøftelse og godkendelse af detaljerne i den holdning, som Unionen skal give udtryk for.
            Hvis det i løbet af et møde i WECAFC, herunder på stedet, er umuligt at nå til enighed, således at Unionens holdning tager hensyn til nye elementer, henvises sagen til Rådet eller dets forberedende organer.